Zásahy hliadok MsP v 40. týždni 
	V týždni od 28. septembra do 4. októbra 2009 preverovali hliadky mestskej polície v hlavnom meste 2451 udalostí. Medzi nimi bolo aj 218 takých, ktoré po overení hliadkami priamo na mieste sa ukázali ako neopodstatnené.
	Opodstatnenými ale na druhej strane boli priestupky vodičov voči pravidlám bezpečnosti a plynulosti v cestnej premávke a takýchto priestupkov zistili a riešili hliadky 1307. Na vyhradených parkovacích miestach bez vedomia majiteľov týchto miest svoje vozidlá zaparkovalo 93 motoristov. Trávnaté plochy si ako parkovisko pre svojho štvorkolesového tátoša zvolilo 52 vodičov.
	V oblasti porušení pravidiel verejného poriadku riešili mestskí policajti 18 prípadov. Na telefonáty, v ktorých volajúci poukazovali na prejavy rušenia nočného pokoja zasahovali 16 krát. Do štatistiky mestskej polície v sledovanom týždni prispeli aj majitelia psov, ktorí nerešpektovali všeobecne záväzné nariadenia týkajúce sa podmienok chovu domácich zvierat.
	Značne zastúpenými prípadmi týkajúcimi sa porušovania všeobecne záväzných nariadení boli opäť priestupky súvisiace s čistotou a poriadkom – 220 prípadov, ako aj konzumácie alkoholických nápojov na verejných priestranstvách – 143 zistení. V zóne s dopravným obmedzením sa v priebehu týždňa stalo 211 priestupkov.
	Prípady obťažovania okoloidúcich žobrákmi sa vyskytli 13 krát. Na miestne úrady jednotlivé okrskové stanice mestskej polície nahlásili 10 vozidiel vykazujúcich známky autovrakov. Do štatistiky mestskej polície opäť prispeli aj fajčiari, ktorí si čas čakania na spoj mestskej hromadnej dopravy krátili na zastávkach MHD so zapálenou cigaretou v ruke.
	V priebehu týždňa nasadili hliadky mestskej polície na 685 nesprávne parkujúcich vozidiel blokovacie zariadenia. 135 motoristov si po odtiahnuté vozidlá muselo zájsť do areálov odťahovacích služieb a najviac priestupkov zistili a riešili hliadky MsP na Račianskej ulici a to 88.